पाएं अपने शहर की ताज़ा ख़बरें और फ्री ई-पेपरडाउनलोड करें
दो दिन के लाॅकडाउन में रविवार शांति से बीता। तापमान भी 40 के आसपास रहा तो पुलिस की सख्ती का भी असर दिखा। शाम तक सड़कें सुनसान रहीं। हर चौक-चौराहे पर पुलिस मुलाजिम तैनात रहे, जिन्होंने बेवजह घूमने वालों के चालान भी काटे। अटारी बाजार सोमवार को बंद रहता है जबकि रविवार को खुलता है। दुकानदारों को प्लानिंग थी कि सोमवार को दुकानें खोल लेंगे लेकिन देर शाम 15 मई तक लाॅकडाउन की सूचना ने दुकानदारों की प्लानिंग पर पानी फेर दिया।
वहीं, दिहाड़ीदारों ने इधर-उधर काम करके रोजी-रोटी का जुगाड़ किया। मंडी में सब्जी लगाने वालों ने गली-गली जाकर सब्जी बेची। अब 13 दिन लॉकडाउन है तो राशन और सब्जी मंडी खुलेगी, पर ग्राहकों पर पाबंदी रहेगी। कारखानों में काम होगा लेकिन श्रमिकों को पास लेना होगा। इससे पहले शनिवार को फोकल पाॅइंट फ्लाईओवर और गुज्जा पीर रोड पर रेहड़ियां ज्यादा हो गईं और लोगों की भीड़ जुटने लगी तो पुलिस ने सबको खदेड़ दिया। बस स्टैंड पर भी कुछेक यात्री ही दिखाई दिए।
लाॅकडाउन के कारण जहां कारोबार प्रभावित हो रहा है, वहीं दुकानदारों को घर परिवार की भी चिंता है। उन्होंने बताया कि लाॅकडाउन से नुकसान तो हो रहा है लेकिन कोरोना से बचाव के लिए काफी हद तक यह जरूरी हो चुका है। अटारी बाजार, रैनक बाजार और मिट्ठा बाजार के दुकानदारों ने कहा कि सबसे अधिक सेल रविवार को होती थी लेकिन सरकार द्वारा कोरोना से बचाव के लिए लगाए गए लाॅकडाउन के कारण दुकानें बंद रखनी पड़ रही हैं। अब 15 दिन का लाॅकडाउन तो कारोबार का बुरा हाल कर देगा। प्रशासन ईवन-आॅड फार्मूला अपनाए ताकि कारोबार भी चलता रहे और कोरोना पर काबू भी पाया जा सके।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn